Dan Sleigh bied lesingreeks in Nederland aan | Netwerk24
Die skrywer en historikus Dan Sleigh bied einde Mei 'n lesingreeks in Nederland aan.
Op 31 Mei is hy op die Tong Tong-fees in Den Haag aan die woord en op 1 Junie in Zuid-Afrika Huis in Amsterdam.
Sleigh is internasionaal bekend vir sy navorsing oor die VOC se geskiedenis.
Sy boek Eilande, in Nederlands deur Riet de Jong-Goossens vertaal as Stemmen uit zee, gaan oor die ontstaan van die Kaapse VOC-kolonie in Suid-Afrika. Stemmen uit zee was 'n topverkoper in Nederland.
Sleigh het al talle pryse op die gebied van geskiedenis en letterkunde ontvang en hy is met die Orde van Oranje-Nassau tot ridder geslaan vir sy bydrae tot die VOC-geskiedskrywing.
In Den Haag bespreek Sleigh in sy lesing "Gemengde cultuur, gedeeld verleden in Zuid-Afrika" die gemeenskaplike historiese en kulturele band tussen Indonesië, Suid-Afrika en Nederland en belig hy die tema van ons gedeelde geskiedenis.
In Zuid-Afrika Huis staan Sleigh, 'n afstammeling van die Amsterdamse skipper Klaas Acker, stil by sy boek 1795 wat onlangs verskyn het. In die boek is dit die winter van 1795 en die Kaap is nog steeds onder Nederlandse leierskap, maar nie meer vir lank nie. Die Engelse kom in Simonstad aan.
Sleigh praat ook onder leiding van Ingrid Glorie met Duncon Bull, bewaarder van die buitelandse skilderkuns van die Rijksmuseum, oor dié historiese roman en die historiese konteks daarvan.